Απόφαση της Επιτροπής

της 10ης Μαΐου 2000

σχετικά με τη δημοσίευση των στοιχείων αναφοράς των προτύπων ΕΝ 1459:1999 "Ασφάλεια τροχοφόρων στοιβασίας - Αυτοκινούμενα τροχοφόρα μεταβλητής ακτίνας δράσης" και ΕΝ 1726-1:1999 "Ασφάλεια των αυτοκινούμενων τροχοφόρων στοιβασίας - Αυτοκινούμενα τροχοφόρα στοιβασίας με ικανότητα φόρτωσης μέχρι 10000 kg και ελκυστήρες με ικανότητα έλξης μέχρι 20000 Ν - Μέρος 1: Γενικές προδιαγραφές"

[κοινοποιηθείσα υπό τον αριθμό Ε(2000) 1174]

(Κείμενο που παρουσιάζει ενδιαφέρον για τον ΕΟΧ)

(2000/361/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 98/37/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση της νομοθεσίας των κρατών μελών σχετικά με τις μηχανές(1), όπως τροποποιήθηκε τελευταία από την οδηγία 98/79/ΕΚ(2),

τη γνώμη της επιτροπής που ιδρύθηκε σύμφωνα με την οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση διαδικασίας πληροφόρησης στον τομέα των τεχνικών προτύπων και κανονισμών(3), όπως τροποποιήθηκε από την οδηγία 98/48/ΕΚ(4),

Εκτιμώντας τα ακόλουθα:

(1) Στο άρθρο 2 της τροποποιημένης οδηγίας 98/37/ΕΚ προβλέπεται ότι οι μηχανές μπορούν να διατεθούν στην αγορά και να τεθούν σε λειτουργία μόνον εάν δεν θέτουν σε κίνδυνο την ασφάλεια και την υγεία των προσώπων και, ενδεχομένως, των κατοικίδιων ζώων ή των αγαθών, όταν είναι εγκατεστημένες και συντηρούνται κατάλληλα και χρησιμοποιούνται σύμφωνα με τον προορισμό τους.

(2) Μηχανές που πληρούν εναρμονισμένα πρότυπα των οποίων τα στοιχεία αναφοράς έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων θεωρείται ότι πληρούν τις βασικές απαιτήσεις ασφαλείας και υγείας που προβλέπονται στο άρθρο 3 της τροποποιημένης οδηγίας 98/37/ΕΚ.

(3) Τα κράτη μέλη δημοσιεύουν τα στοιχεία αναφοράς των εθνικών προτύπων που αποτελούν μεταγραφή των εναρμονισμένων προτύπων.

(4) Τα εναρμονισμένα πρότυπα ΕΝ 1459:1999 "Ασφάλεια τροχοφόρων στοιβασίας - Αυτοκινούμενα τροχοφόρα μεταβλητής ακτίνας δράσης" και ΕΝ 1726-1:1999 "Ασφάλεια των αυτοκινούμενων τροχοφόρων στοιβασίας - Αυτοκινούμενα τροχοφόρα στοιβασίας με ικανότητα φόρτωσης μέχρι 10000 kg και ελκυστήρες με ικανότητα έλξης μέχρι 20000 Ν - Μέρος 1: Γενικές προδιαγραφές" πραγματεύονται εξοπλισμό ο οποίος ενέχει ιδιαίτερο κίνδυνο για το χειριστή: τον κίνδυνο σύνθλιψής του μεταξύ του εδάφους και του τροχοφόρου στοιβασίας σε περίπτωση ατυχήματος ανατροπής του.

(5) Σε πολλά κράτη μέλη στην επικράτεια των οποίων έχουν συμβεί πολυάριθμα ατυχήματα θεώρησαν ότι τα προαναφερόμενα πρότυπα, παρότι είναι ορθά, δεν καλύπτουν όλες τις βασικές απαιτήσεις της οδηγίας και ιδιαίτερα όσον αφορά τον κίνδυνο σύνθλιψης του χειριστή.

(6) Είναι αναγκαίο να εφισταθεί η προσοχή σε αυτόν τον πιθανό κίνδυνο τον οποίο δεν επισημαίνουν τα προαναφερόμενα πρότυπα.

(7) Εν αναμονή τροποποίησης των προτύπων πρέπει, για την αποτελεσματικότητα, να ληφθούν υπόψη από τώρα οι διαπιστωθείσες ελλείψεις, οι οποίες ωστόσο δεν θίγουν το περιεχόμενο αυτών των προτύπων.

(8) Κατά συνέπεια, τα πρότυπα ΕΝ 1726-1:1999 και ΕΝ 1459:1999 πρέπει να δημοσιευθούν συνοδευόμενα με την κατάλληλη προειδοποίηση και πρέπει να δοθεί εντολή στην Ευρωπαϊκή Επιτροπή Τυποποίησης (CEN) να τροποποιήσει αυτά τα πρότυπα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η δημοσίευση στο παράρτημα της παρούσας απόφασης που έγινε, σύμφωνα με το άρθρο 5 παράγραφος 2 της τροποποιημένης οδηγίας 98/37/ΕΚ, των εναρμονισμένων προτύπων ΕΝ 1459:1999 "Ασφάλεια τροχοφόρων στοιβασίας - Αυτοκινούμενα τροχοφόρα μεταβλητής ακτίνας δράσης" και ΕΝ 1726-1:1999 "Ασφάλεια των αυτοκινούμενων τροχοφόρων στοιβασίας - Αυτοκινούμενα τροχοφόρα στοιβασίας με ικανότητα φόρτωσης μέχρι 10000 kg και ελκυστήρες με ικανότητα έλξης μέχρι 20000 Ν - Μέρος 1: Γενικές προδιαγραφές" συνοδεύεται από την ακόλουθη προειδοποίηση:"Εφιστάται η προσοχή των χρηστών του προτύπου στο ότι το πρότυπο δεν πραγματεύεται τους κινδύνους που διατρέχει ο χειριστής σε περίπτωση ατυχήματος ανατροπής του τροχοφόρου στοιβασίας. Ως προς το θέμα αυτό, το πρότυπο δεν αποτελεί τεκμήριο συμμόρφωσης."

Άρθρο 2

Όταν τα κράτη μέλη, κατ' εφαρμογή του άρθρου 5 παράγραφος 2 της τροποποιημένης οδηγίας 98/37/ΕΚ, δημοσιεύουν τα στοιχεία αναφοράς των εθνικών προτύπων με τα οποία μεταφέρονται στο εθνικό δίκαιο τα εναρμονισμένα πρότυπα ΕΝ 1459:1999 και ΕΝ 1726-1:1999, συνοδεύουν τη δημοσίευση αυτή με την προειδοποίηση που προβλέπεται στο άρθρο 1.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 10 Μαΐου 2000.

Για την Επιτροπή

Erkki Liikanen

Μέλος της Επιτροπής

(1) ΕΕ L 207 της 23.7.1999, σ. 1.

(2) ΕΕ L 331 της 7.12.1998, σ. 1.

(3) ΕΕ L 204 της 21.7.1998, σ. 37.

(4) ΕΕ L 217 της 5.8.1998, σ. 18.

ΠΑΡΑΡΤΗΜΑ

Δημοσίευση των τίτλων και των στοιχείων αναφοράς των εναρμονισμένων προτύπων δυνάμει της οδηγίας

>ΘΕΣΗ ΠΙΝΑΚΑ>

ΕΠΙΣΗΜΑΝΣΗ:

- Όλες οι πληροφορίες σχετικά με τα διαθέσιμα πρότυπα παρέχονται από τους ευρωπαϊκούς οργανισμούς τυποποίησης ή από τους εθνικούς οργανισμούς τυποποίησης που απαριθμούνται στα παραρτήματα της οδηγίας 98/34/ΕΚ.

- Η δημοσίευση των στοιχείων αναφοράς στην Επίσημη Εφημερίδα των Ευρωπαϊκών Κοινοτήτων δεν συνεπάγεται ότι τα πρότυπα είναι διαθέσιμα σε όλες τις επίσημες γλώσσες της Κοινότητας.

- Η Επιτροπή εξασφαλίζει την ενημέρωση του καταλόγου(1).

(1) ΕΕ C 183 της 13.6.1998, σ. 2.

ΕΕ C 317 της 15.10.1998, σ. 5.

ΕΕ C 346 της 14.11.1998, σ. 5.

ΕΕ C 165 της 11.6.1999, σ. 4.

ΕΕ C 318 της 5.11.1999, σ. 5.